CELEX: 
Language: hr
Date: 2017-09-29 00:00:00
Title: DELEGIRANA UREDBA KOMISIJE (EU) …/... o dopuni Uredbe (EU) 2016/1011 Europskog parlamenta i Vijeća u pogledu utvrđivanja načina primjene uvjeta iz članka 20. stavka 1. točke (c) podtočke iii. u svrhu procjene mogućeg znatnog i nepovoljnog učinka određenih događaja na cjelovitost tržišta, financijsku stabilnost, potrošače, realno gospodarstvo ili financiranje kućanstava i poduzeća u jednoj ili više država članica

OBRAZLOŽENJE
            
            
               1.KONTEKST DELEGIRANOG AKTA
            
            
               Uredbom (EU) 2016/1011 o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova (Uredba o referentnim vrijednostima) uvodi se zajednički okvir kojim se osiguravaju točnost i cjelovitost referentnih vrijednosti koje se primjenjuju u financijskim instrumentima, financijskim ugovorima ili investicijskim fondovima u Europskoj uniji. Time se tom Uredbom pridonosi pravilnom funkcioniranju unutarnjeg tržišta i istodobno postiže visoka razina zaštite potrošača i ulagatelja.
            
            
               Ova se Delegirana uredba temelji na neobveznom ovlaštenju iz Uredbe o referentnim vrijednostima. Pitanje supsidijarnosti obuhvaćeno je procjenom učinka Uredbe o referentnim vrijednostima.
            
            
               2.SAVJETOVANJA PRIJE DONOŠENJA AKTA
            
            
               Komisija je od Europskog nadzornog tijela za vrijednosne papire i tržišta kapitala (ESMA) zatražila stručni savjet o mogućim delegiranim aktima koji se odnose na Uredbu o referentnim vrijednostima. ESMA je taj savjet dostavila Komisiji 10. studenoga 2016. ESMA je u izradi stručnog savjeta organizirala dva javna savjetovanja – jedno je trajalo od veljače do ožujka 2016. (objavljen je 51 odgovor
                  1
               ), a drugo tijekom lipnja 2016. (objavljena su 33 odgovora
                  2
               ). Organizirala je i javnu raspravu koja je održana 29. veljače 2016. Komisija je sudjelovala na sastancima ESMA-ine radne skupine za izradu savjeta i na javnoj raspravi te je pri izradi nacrta Delegirane uredbe uzela u obzir odgovore primljene tijekom savjetovanja. 
            
            
               Sudionici ESMA-ina savjetovanja o nacrtu stručnog savjeta općenito su podržali ESMA-in pristup. U okviru tog pristupa izrađen je neiscrpan popis kriterija koje bi nadležna tijela trebala objedinjene razmatrati u svakom pojedinačnom slučaju. Sudionici su smatrali da kriterijima koji su navedeni u ovoj Delegiranoj uredbi nije potrebno dodavati nove kriterije. Neki detaljniji prijedlozi sudionika uzeti su u obzir u završnoj verziji stručnog savjeta, a ostale se primjedbe nisu odnosile na pojedinosti savjeta, nego na povezana pitanja. 
            
            
               Jedan je sudionik istaknuo da bi se vrijednost financijskih instrumenata, financijskih ugovora i investicijskih fondova u državi članici u kojima se primjenjuje neka referentna vrijednost mogla uvećati zbog prisutnosti glavnih skrbnika. To je pojašnjeno u uvodnoj izjavi ove Delegirane uredbe. Druga primjedba o zamjenjivosti referentne vrijednosti uzeta je u obzir u Delegiranoj uredbi pri odlučivanju o tome može li se referentna vrijednost smatrati ključnom. Međutim, nedostatak zamjenskih vrijednosti već je jedan od obveznih uvjeta utvrđenih u članku 20. stavku 1. točki (c) podtočki ii. Uredbe o referentnim vrijednostima. 
            
            
               ESMA je konkretno postavila pitanje o tome treba li pojam „značajni udjel”, koji se pojavljuje u nekoliko kriterija koje je predložila, dodatno objasniti u smislu postotaka ili raspona vrijednosti. Podijeljena su stajališta sudionika koji su odgovorili na to pitanje. Neki su bili za to da ESMA dodatno objasni taj pojam, a drugi su se složili s ESMA-om da bi to bilo prilično teško i napomenuli da bi za te kvantitativne pragove bile potrebne česte prilagodbe zbog tržišnih i gospodarskih kretanja u državama članicama. Nakon razmatranja prednosti i nedostataka metode kvantitativnih pragova, zaključeno je da te pragove ne bi bilo primjereno definirati u Delegiranoj uredbi jer propis ne bi bio dovoljno fleksibilan da se njime osigura njihova prilagodba u skladu s tržišnim i gospodarskim kretanjima i drugim relevantnim čimbenicima. To je u skladu s Uredbom o referentnim vrijednostima, u kojoj se navodi primjena kombinacije kvalitativnih i kvantitativnih kriterija kako bi se nadležnim tijelima omogućilo da s dovoljno fleksibilnosti mogu utvrditi koje su referentne vrijednosti ključne, čak i ako ne premašuju kvantitativni prag.
            
            
               Komisija je sa svoje strane u 2016. i u prvom tromjesečju 2017. održala bilateralne sastanke s raznim dionicima na kojima se raspravljalo o sadržaju ove Delegirane uredbe. Održala je i dva sastanaka s relevantnom stručnom skupinom, tijekom kojih su o mjerama iz delegiranog akta raspravljali stručnjaci iz ministarstava financija i nadzornih tijela država članica te promatrači iz Europskog parlamenta i ESMA-e. 
            
            
               Nakon Komisijina internog savjetovanja među službama, koje je trajalo od 22. lipnja do 20. srpnja 2017., upućen je poziv javnosti na očitovanje o nacrtu delegiranih uredbi Komisije kojima se dopunjuje Uredba (EU)  2016/1011. Nije bilo posebnih primjedbi o ovom delegiranom aktu.
            
            
               3.PRAVNI ELEMENTI DELEGIRANOG AKTA
            
            
               Ovom Delegiranom uredbom utvrđuje se način primjene uvjeta iz članka 20. stavka 1. točke (c) podtočke iii. Uredbe o referentnim vrijednostima u svrhu procjene mogućeg učinka prestanka pružanja ili nepouzdanosti referentne vrijednosti na cjelovitost tržišta, financijsku stabilnost, potrošače, realno gospodarstvo ili financiranje kućanstava i poduzeća u jednoj ili više država članica.
            
            
               DELEGIRANA UREDBA KOMISIJE (EU) …/...
            
            
               оd 29.9.2017.
            
            
               o dopuni Uredbe (EU) 2016/1011 Europskog parlamenta i Vijeća u pogledu utvrđivanja načina primjene uvjeta iz članka 20. stavka 1. točke (c) podtočke iii. u svrhu procjene mogućeg znatnog i nepovoljnog učinka određenih događaja na cjelovitost tržišta, financijsku stabilnost, potrošače, realno gospodarstvo ili financiranje kućanstava i poduzeća u jednoj ili više država članica
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
         
         
            
               uzimajući u obzir Uredbu (EU) 2016/1011 Europskog parlamenta i Vijeća od 8. lipnja 2016. o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i o izmjeni direktiva 2008/48/EZ i 2014/17/EU te Uredbe (EU) br. 596/2014
                  3
               , a posebno njezin članak 20. stavak 6. točku (c),
            
            
               budući da:
            
            
               (1)Uzimajući u obzir opću narav kvalitativnog uvjeta iz članka 20. stavka 1. točke (c) podtočke iii. Uredbe (EU) 2016/1011 te činjenicu da je potrebno osigurati da nadležna tijela dosljedno primjenjuju taj uvjet, primjereno je utvrditi bi li, u kontekstu ključnih referentnih vrijednosti, i. prestanak pružanja referentne vrijednosti ili ii. pružanje referentne vrijednosti na temelju ulaznih podataka koji više nisu reprezentativni za tržište ili gospodarstvo ili iii. pružanje referentne vrijednosti na temelju nepouzdanih ulaznih podataka, znatno i nepovoljno utjecalo na cjelovitost tržišta, financijsku stabilnost, potrošače, realno gospodarstvo, ili financiranje kućanstava i poduzeća u jednoj ili više država članica.
            
            
               (2)Osim u državama članicama koje ih pružaju, ključne referentne vrijednosti često se i na različite načine, ovisno o državi članici, primjenjuju i u drugim državama članicama. Stoga je znatan učinak moguć u jednoj ili više država članica ili na razini Unije. Isto tako, moguć je i znatan nepovoljni učinak u smislu jednog ili više uvjeta iz članka 20. stavka 1. točke (c) podtočke iii. Stoga su važne procjene na nacionalnoj razini, na razini tržišta, te na razini Unije.
            
            
               (3)U Uredbi (EU) 2016/1011 navodi se pet područja u kojima su mogući nepovoljni učinci. Iako se cjelovitost tržišta odnosi na tržište određenog financijskog proizvoda, financijska stabilnost odnosi se na financijski sustav države članice ili Unije u cjelini. Učinak na potrošače nastaje prije svega na razini financijskih instrumenata i investicijskih fondova, uključujući mirovinske fondove, u koje su uložili sredstva te na razini financijskih ugovora koje su potpisali, u kojima se primjenjuje određena ključna referentna vrijednost. Mogući učinak na realno gospodarstvo izravno je povezan s vrijednošću financijskih instrumenata, financijskih ugovora i investicijskih fondova u kojima se primjenjuje ta referentna vrijednost. Mogući učinak na financiranje kućanstava i poduzeća vjerojatno će rasti u smislu vrijednosti nepodmirenih kredita u odnosu na veličinu gospodarstva. Potrošači te financiranje kućanstava i poduzeća izloženiji su nepovoljnim učincima ako je ukupna zaduženost kućanstava i poduzeća na visokoj razini,
            
            
               DONIJELA JE OVU UREDBU:
            
            
               Članak 1.
                  Procjena koju provode nadležna tijela
            
            
               1.Nadležna tijela procjenjuju postoji li znatan i nepovoljan učinak na cjelovitost tržišta, financijsku stabilnost, potrošače, realno gospodarstvo ili financiranje kućanstava i poduzeća u jednoj ili više država članica, kako je navedeno u članku 20. stavku 1. točki (c) podtočki iii. Uredbe (EU) 2016/1011, u skladu s uvjetima navedenim u člancima 2., 3., 4., 5. i 6.
            
            
               2.Ako nadležna tijela očekuju da bi takav znatan i nepovoljan učinak mogao nastati u više od jedne države članice, dužna su provesti zasebnu procjenu za svaku dotičnu državu članicu te opću procjenu za sve države članice. 
            
            
               Članak 2.
                  Znatan i nepovoljan učinak na cjelovitost tržišta 
            
            
               Nadležna tijela procjenjuju postoji li znatan i nepovoljan učinak na cjelovitost tržišta u skladu sa sljedećim kriterijima:
            
            
               (a)vrijednost financijskih instrumenata u kojima se primjenjuje referentna vrijednost, bilo izravno bilo neizravno u kombinaciji referentnih vrijednosti, i kojima se trguje na mjestima trgovanja u predmetnim državama članicama, u apsolutnom smislu i u odnosu na ukupnu vrijednost financijskih instrumenata kojima se trguje na mjestima trgovanja u tim državama članicama;
            
            
               (b)vrijednost financijskih ugovora u kojima se primjenjuje određena referentna vrijednost, bilo izravno bilo neizravno u kombinaciji referentnih vrijednosti, u predmetnim državama članicama, u apsolutnom smislu i u odnosu na ukupnu vrijednost postojećih financijskih ugovora u tim državama članicama;
            
            
               (c)vrijednost investicijskih fondova koji primjenjuju određenu referentnu vrijednost za mjerenje svoje uspješnosti, bilo izravno bilo neizravno u kombinaciji referentnih vrijednosti, u tim državama članicama, u apsolutnom smislu i u odnosu na ukupnu vrijednost investicijskih fondova koji imaju odobrenje za rad ili su odabrani za trgovanje u tim državama članicama;
            
            
               (d)je li referentna vrijednost u skladu s člankom 28. stavkom 2. Uredbe 2016/1011 određena ili već primijenjena kao moguća zamjenska vrijednost za druge referentne vrijednosti s popisa ključnih referentnih vrijednosti iz članka 20. stavka 1. Uredbe (EU) 2016/1011;
            
            
               (e)u vezi s računovodstvenim standardima ili standardima za druge regulatorne svrhe:
            
            
               i.primjenjuje li se referentna vrijednost kao takva za potrebe bonitetnih zahtjeva, kao što su zahtjevi za kapital, likvidnost ili financijsku polugu;
            
            
               ii.primjenjuje li se referentna vrijednost u međunarodnim računovodstvenim standardima.
            
            
               Članak 3.
                  Znatan i nepovoljan učinak na financijsku stabilnost
            
            
               Nadležna tijela procjenjuju postoji li znatan i nepovoljan učinak na financijsku stabilnost u skladu sa sljedećim kriterijima:
            
         
         
            
               (a)vrijednost financijskih instrumenata, financijskih ugovora i investicijskih fondova u kojima se primjenjuje određena referentna vrijednost, bilo izravno bilo neizravno u kombinaciji referentnih vrijednosti, u predmetnim državama članicama, u apsolutnom smislu i u odnosu na:
            
            
               i.ukupnu imovinu financijskog sektora u tim državama članicama;
            
            
               ii.ukupnu imovinu bankarskog sektora u tim državama članicama;
            
            
               (b)izloženost financijskih institucija koje su potpisale ili uložile sredstva u financijske instrumente, financijske ugovore i investicijske fondove u kojima se primjenjuje određena referentna vrijednost.
            
            
               Članak 4.
                  Znatan i nepovoljan učinak na potrošače
            
            
               Nadležna tijela procjenjuju postoji li znatan i nepovoljan učinak na potrošače u skladu sa sljedećim uvjetima:
            
            
               (a)u vezi s financijskim instrumentima i investicijskim fondovima koji se nude potrošačima:
            
            
               i.vrijednost financijskih instrumenata i investicijskih fondova u kojima se primjenjuje određena referentna vrijednost, bilo izravno bilo neizravno u kombinaciji referentnih vrijednosti, koji se prodaju stanovništvu u predmetnim državama članicama, u apsolutnom smislu i u odnosu na ukupnu vrijednost financijskih instrumenata i investicijskih fondova koji se prodaju malim ulagateljima u tim državama članicama;
            
            
               ii.procijenjeni broj potrošača koji su kupili financijske instrumente i uložili sredstva u investicijske fondove u kojima se primjenjuje određena referentna vrijednost, bilo izravno bilo neizravno u kombinaciji referentnih vrijednosti, u predmetnim državama članicama, u apsolutnom smislu i u odnosu na ukupno stanovništvo u tim državama članicama;
            
            
               (b)u vezi s institucijama za strukovno mirovinsko osiguranje:
            
            
               i.vrijednost programa mirovinskog osiguranja u kojima se primjenjuje određena referentna vrijednost i kojima upravljaju institucije za strukovno mirovinsko osiguranje u predmetnim državama članicama, u apsolutnom smislu i u odnosu na ukupnu vrijednost programa mirovinskog osiguranja kojima upravljaju institucije za strukovno mirovinsko osiguranje u tim državama članicama;
            
            
               ii.procijenjeni broj potrošača koji su korisnici programa mirovinskog osiguranja institucija za strukovno mirovinsko osiguranje u predmetnim državama članicama u kojima se primjenjuje određena referentna vrijednost, u apsolutnom smislu i u odnosu na ukupno stanovništvo u tim državama članicama;
            
            
               iii.procijenjena važnost programa mirovinskog osiguranja kojima upravljaju institucije za strukovno mirovinsko osiguranje u kojima se primjenjuje određena referentna vrijednost za dohodak od mirovine građana država članica;
            
            
               (c)u vezi s ugovorima o potrošačkim kreditima:
            
            
               i.vrijednost ugovora o potrošačkim kreditima u kojima se primjenjuje određena referentna vrijednost u predmetnim državama članicama, u apsolutnom smislu i u odnosu na ukupnu vrijednost ugovora o potrošačkim kreditima u tim državama članicama;
            
            
               ii.procijenjeni broj potrošača koji su sklopili ugovore o potrošačkim kreditima u predmetnim državama članicama u kojima se primjenjuje određena referentna vrijednost, u apsolutnom smislu i u odnosu na ukupno stanovništvo u tim državama članicama;
            
            
               iii.stupanj zaduženosti potrošača u predmetnim državama članicama.
            
            
               Članak 5.
                  Znatan i nepovoljan učinak na realno gospodarstvo
            
            
               Nadležna tijela procjenjuju postoji li znatan i nepovoljan učinak na realno gospodarstvo uzimajući u obzir vrijednost financijskih instrumenata, financijskih ugovora i investicijskih fondova u kojima se primjenjuje određena referentna vrijednost, bilo izravno bilo neizravno u kombinaciji referentnih vrijednosti, u predmetnim državama članicama, u apsolutnom smislu i u odnosu na bruto nacionalni proizvod tih država članica.
            
            
               Članak 6.
                  Znatan i nepovoljan učinak na financiranje kućanstava i poduzeća
            
         
         
            
               Nadležna tijela procjenjuju postoji li znatan i nepovoljan učinak na financiranje kućanstava i poduzeća u jednoj ili više država članica u skladu sa sljedećim uvjetima:
            
            
               (a)vrijednost kredita odobrenih kućanstvima i nefinancijskim poduzećima u predmetnim državama članicama u kojima se primjenjuje određena referentna vrijednost, u apsolutnom smislu i u odnosu na ukupnu vrijednost kredita odobrenih kućanstvima ili nefinancijskim poduzećima u tim državama članicama;
            
            
               (b)procijenjeni broj kućanstava u predmetnim državama članicama kojima su odobreni krediti u kojima se primjenjuje određena referentna vrijednost, u apsolutnom smislu i u odnosu na ukupni broj kućanstava u tim državama članicama;
            
            
               (c)procijenjeni broj nefinancijskih poduzeća u predmetnim državama članicama kojima su odobreni krediti u kojima se primjenjuje određena referentna vrijednost, u apsolutnom smislu i u odnosu na ukupni broj nefinancijskih poduzeća u tim državama članicama;
            
            
               (d)stupanj zaduženosti kućanstava i poduzeća u predmetnim državama članicama.
            
            
               Članak 7.
                  Stupanje na snagu
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 29.9.2017.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  SL L 171, 29.6.2016., str. 1.